แนวโน้มดัชนีเช้าผันผวน
นักวิเคราะห์ฯคาดตลาดหุ้นไทยเช้านี้ผันผวนและมีสิทธิ์อ่อนลงเล็กน้อย โดยมีสถานการณ์การชุมนุมทางการเมืองในประเทศเป็นปัจจัยหลัก
15 มี.ค. 2553

นักวิเคราะห์ฯคาดตลาดหุ้นไทยเช้านี้ผันผวนและมีสิทธิ์อ่อนลงเล็กน้อย โดยมีสถานการณ์การชุมนุมทางการเมืองในประเทศเป็นปัจจัยหลัก
นายถนอมศักดิ์ สหรัตน์ชัย ผู้บังคับบัญชาสายงานวิจัย บล.พัฒนสิน กล่าวว่า ตลาดหุ้นไทยเช้านี้คาดว่าจะผันผวน และมีโอกาสที่จะอ่อนตัวลงเล็กน้อย โดยคำนึงถึงปัจจัยการชุมนุมทางการเมืองในประเทศเป็นหลัก 
"ถ้าคนคิดว่าเหตุการณ์จะไม่ยืดเยื้อ รุนแรง ก็จะเข้ามาซื้อ แต่ถ้าคนคิดว่ามันจะยืดเยื้อ รุนแรง ก็คงจะขายออกมาก่อน และรอดูเหตุการณ์อีกที"นายถนอมศักดิ์ กล่าว
ผู้บังคับบัญชาสายงานวิจัย กล่าวว่า สำหรับปัจจัยจากต่างประเทศ เวลานี้ทุกคนต่างรอดูทางยุโรป ที่เริ่มมีข่าวออกมาเกี่ยวกับความช่วยเหลือที่มีต่อกรีซ คาดว่าจะประกาศในสัปดาห์นี้ อีกทั้งตอนนี้ทุกคนต่างยังรอดูการประชุมธนาคารกลางสหรัฐฯ(เฟด),ธนาคารกลางญี่ปุ่น(BOJ) และกลุ่มประเทศผู้ส่งออกน้ำมัน(โอเปค) ซึ่งจะประชุมในวันที่ 17 มี.ค.นี้ ส่วนทางด้านเอเชียก็รอดูความเคลื่อนไหวของจีน 
นอกจากนี้ ตลาดหลายแห่งได้ปรับตัวขึ้นมามากแล้ว จึงมีโอกาสที่จะรับแรง take profit บ้าง ด้านตลาดหุ้นอื่นในภูมิภาคเอเชียเช้านี้ต่างก็แกว่งตัวในแดนบวก-ลบเล็กน้อย 
พร้อมให้แนวรับไว้ที่ 726, 723 จุด แนวต้าน 738,742 จุด